Dr Manfred Krug isch s eltscht Chind vum Ingenieur Rudolf Krug un däm syre Frau Alma gsii. Dr Vater het zerscht bi Thyssen z Duisburg as Schmelzer im Stahlwärch gschafft. D Familie isch derno uf Hennigsdorf bi Berlin. D Chriegsjohr het dr Manfred zum Dail bi dr Großmueter z Duisburg verbrocht. Noch em Chrieg isch d Eh vu dr Eltere gschide wore, dr Manfred isch mit em Vater anne 1949 in d DDR zoge. Dr Manfred Krug het e Lehr um Stahlschmelzer im Stahl- un Walzwärch z Brandenburg an dr Havel gmacht. An dr Oobeschule het er s Abitur noogmacht un schießlig an dr Staatlige Schauspiilschuel Berlin e Studium aagfange, wun er aber bal het mieße abbräche. Vu 1955 bis 1957 isch er Noowuchsschauspiiler am Berliner Ensemble vum Bertolt Brecht gsii. E Zytlang het dr Krug z Berlin in dr Cantianstroß in ere Wohngmainschaft zäme gläbt mit em Schriftsteller Jurek Becker.